b'\n_START_ARTICLE_\nBurtnieku draudzes novads\n_START_PARAGRAPH_\nBurtnieku draudzes novads (v\xc4\x81cu: Kirchspiel Burtneek) bija viens no 16 Vidzemes guber\xc5\x86as Valmieras apri\xc5\x86\xc4\xb7a draudzes novadiem.\n_START_SECTION_\nV\xc4\x93sture\n_START_PARAGRAPH_\nBurtnieku novads l\xc4\xabdz 13. gadsimtam bija letga\xc4\xbcu T\xc4\x81lavas zemes zieme\xc4\xbcu robe\xc5\xbenovads, caur kuru veda senais ce\xc4\xbc\xc5\xa1 no Gaujas ielejas un Sakalu un Ugauniju. P\xc4\x93c T\xc4\x81lavas dal\xc4\xab\xc5\xa1anas 1224. gad\xc4\x81 Ramekas novadu l\xc4\xabdz Burtnieku ezeram (Astyerwe) ieguva Zobenbr\xc4\x81\xc4\xbcu ordenis, v\xc4\x93l\xc4\x81k tas bija viens no Livonijas orde\xc5\x86a Gaujas koridora novadiem._NEWLINE_Livonijas orde\xc5\x86a mestrs Villekens no Endorpes ap 1284. gadu Burtnieku ezera st\xc4\x81vkrast\xc4\x81 uzc\xc4\x93la Burtnieku bazn\xc4\xabcu un pili, kas 1357. gad\xc4\x81 min\xc4\x93ta ar nosaukumu Burtneck. Ilgu laiku pils bija str\xc4\xabdus objekts starp R\xc4\xabgas arhib\xc4\xabskapiem un Livonijas ordeni, 1366. gad\xc4\x81 Livonijas ordenis taisnoj\xc4\x81s, ka no Burtnieku pilsnovada (castrum Burtenik alias Astigerwe) R\xc4\xabgas arhib\xc4\xabskaps pats esot atteicies. 1434. gad\xc4\x81 piemin\xc4\x93ts Burtnieku draudzes novads (Burtenigh). _NEWLINE_Draudzes novads bija  pak\xc4\xbcauts C\xc4\x93su komturiem, kop\xc5\xa1 1481. gada Livonijas orde\xc5\x86a mestriem, kas rezid\xc4\x93ja C\xc4\x93su pil\xc4\xab. P\xc4\x93c Livonijas orde\xc5\x86a likvid\xc4\x93\xc5\xa1anas 1561. gad\xc4\x81 Somijas hercogs Juhans V\xc4\x81sa Vi\xc4\xbc\xc5\x86\xc4\x81 apprec\xc4\x93ja Lietuvas di\xc5\xbekunigai\xc5\xa1a Sigismunda II Augusta m\xc4\x81su Katr\xc4\xabnu Jagailieti un sa\xc5\x86\xc4\x93ma Burtnieku pilsnovadu, pievienojot to saviem Somijas \xc4\xabpa\xc5\xa1umiem. Livonijas kara laik\xc4\x81 1577. gad\xc4\x81 pils nopost\xc4\xabta. 1582. gada  pilsnovadu iek\xc4\xbc\xc4\x81va P\xc4\x93rnavas prezidi\xc4\x81ta sast\xc4\x81v\xc4\x81._NEWLINE_Zviedru Vidzemes laik\xc4\x81 1654. gad\xc4\x81  ugunsgr\xc4\x93k\xc4\x81 nodega Burtnieku Sv\xc4\x93t\xc4\x81s Marijas bazn\xc4\xabca, 1669. gad\xc4\x81 atjaunota, 1683. gad\xc4\x81 uzs\xc4\x81ka jaunas gotiskas m\xc5\xabra bazn\xc4\xabcas cel\xc5\xa1anu tagad\xc4\x93j\xc4\x81 t\xc4\x81s atra\xc5\xa1an\xc4\x81s viet\xc4\x81. 1746. gad\xc4\x81 nodega blakus bazn\xc4\xabcai eso\xc5\xa1\xc4\x81 Burtnieku m\xc4\x81c\xc4\xabt\xc4\x81jmui\xc5\xbea, 1805. gad\xc4\x81 tika atjaunots bazn\xc4\xabcas tornis. Latvijas PSR laik\xc4\x81 1962. gad\xc4\x81 Burtnieku bazn\xc4\xabcu atsavin\xc4\x81ja draudzei, kas atjaunoj\xc4\x81s Atmodas kust\xc4\xabbas laik\xc4\x81 1988. gad\xc4\x81, no 1988. l\xc4\xabdz 1993. gadam notika bazn\xc4\xabcas restaur\xc4\x81cija.'